b"\n_START_ARTICLE_\nCasa a la pla\xc3\xa7a del Teatre\n_START_SECTION_\nDescripci\xc3\xb3\n_START_PARAGRAPH_\nTipologia t\xc3\xadpica de les cases urbanes que es feien a la Banyoles medieval._NEWLINE_La present construcci\xc3\xb3 es troba molt recuperada, per\xc3\xb2 sense deixar veure la pedra del mur excepte a la part inferior, la resta \xc3\xa9s arrebossada. Nom\xc3\xa9s s\xc3\xb3n visibles els emmarcaments de les finestres. Conserva l'aire distributiu del seu origen. Les obertures inferiors es troben representades per dues tipologies de porta: la de forma rectangular i arc escarser i la d'arc rod\xc3\xb3 de mig punt dovellat. Al primer pis, dues finestres, una d'elles modificada i convertida en balc\xc3\xb3 i l'altre amb la llinda treballada en arquets goticitzants. Seria un tipus de finestra coronella de dos arquets, sense l'esvelta columna divis\xc3\xb2ria. Abans d'arribar a l'obertura de les golfes h ha una prima motllura de separaci\xc3\xb3. Les golfes semblen de nova factura, aix\xc3\xad com el r\xc3\xa0fec amb volad\xc3\xads, de fileres de material met\xc3\xa0l\xc2\xb7lic.\n_START_SECTION_\nHist\xc3\xb2ria\n_START_PARAGRAPH_\nS\xc3\xb3n vivendes ubicades dins el l\xc3\xadmit del primer nucli de poblament urbanitzat - Vila Vella- i conformat entre el monestir i Santa Maria dels Turers. Hi vivien els menestrals de la ciutat. S'hi va celebrar el mercat durant un temps, segurament a partir del segle XII, fins que es constitu\xc3\xad la pla\xc3\xa7a de la Vila Nova, ja al segle XIII. Abans es va celebrar a la pla\xc3\xa7a del Puig, al costat del Monestir."